b'\n_START_ARTICLE_\nSolvalla\n_START_PARAGRAPH_\nSolvalla er en hestev\xc3\xa6ddel\xc3\xb8bsbane beliggende i bydelen B\xc3\xa4llsta, i den vestlige del af Sveriges hovedstad Stockholm. Banen er det st\xc3\xb8rste travbane-anl\xc3\xa6g i Norden. P\xc3\xa5 banen afvikles hvert \xc3\xa5r et af verdens st\xc3\xb8rste travl\xc3\xb8b, Elitloppet.\n_START_SECTION_\nHistorie\n_START_PARAGRAPH_\nBanen blev indviet 31. juli 1927 og p\xc3\xa5 \xc3\xa5bningsdagen var der arrangeret 7 l\xc3\xb8b. I l\xc3\xb8bet af 1930\'erne blev grunden lagt til de mange travl\xc3\xb8b, der i dag bliver k\xc3\xb8rte p\xc3\xa5 Solvalla. Allerede i 1930 blev der k\xc3\xb8rt l\xc3\xb8b 36 dage om \xc3\xa5ret og oms\xc3\xa6tningen passerede fem millioner svenske kroner. I 1952 blev det f\xc3\xb8rste "Elitloppet" k\xc3\xb8rt._NEWLINE_Solvalla er i dag ud over at indeholde en travbane, ogs\xc3\xa5 et konference- og messecenter, ligesom kontorfaciliteterne rundt om banen blandt andet huser Aktiebolaget Trav & Galopp og Svenska Travsportens Centralf\xc3\xb6rbund i det man kalder "H\xc3\xa4stsportens Hus". Bygningen af kontorkomplekset begyndte i 1984 og blev afsluttet i 2006, alt efter tegninger fra arkitektfirmaet Samark.'